Buta Airways
Buta Airways — აზერბაიჯანული დაბალბიუჯეტიანი ავიაკომპანია, Azerbaycan Airlines-ის სტრუქტურული ქვედანაყოფი. 2016 წლის 28 მარტს ჩამოყალიბდა AZAL-ის დაბალბიუჯეტიანი განყოფილება სახელწოდებით AZALJET. იმავე წლის დეკემბერში, აზერბაიჯანის ავიახაზების (AZAL) საბჭოს სხდომაზე მიღებულ იქნა გადაწყვეტილება აზერბაიჯანში დაფუძნდეს დაბალბიუჯეტიანი გადამზიდავი Buta Airways. 2017 წლის 2 ივნისს გაიმართა ავიაკომპანიის ლოგო და ლაივერის პრეზენტაცია. Buta Airways-ის ლოგო აერთიანებს მითოლოგიური წმინდა ფრინველის სიმურგის სიმბოლიკას, რომელიც წარმოდგენილია აზერბაიჯანული ბუტას ორნამენტის სახით. 2017 წლის ივლისში ცნობილი გახდა AZALJET-ის ფრენების ბილეთების გაყიდვის შეწყვეტის შესახებ ავიაკომპანიის მოახლოებული რეორგანიზაციისა და სახელის შეცვლის გამო. AZALJET-ის ბრენდმა არსებობა შეწყვიტა. ავიაკომპანიამ სახელი შეიცვალა და გახდა Buta Airways. 2017 წლის 1-ლ სექტემბერს Buta Airways-მა პირველი რეისი შეასრულა. ავიაკომპანიის ფლოტი მოიცავს მხოლოდ Embraer 190 თვითმფრინავს. 2017 წელს ფლოტი შედგებოდა 6 თვითმფრინავისაგან. 2018 წლის სექტემბერში ავიაკომპანიამ მიიღო მეშვიდე თვითმფრინავი, 2018 წლის ბოლოს მერვე. 2020 წლის დეკემბრის მონაცემებით, Buta Airways-ის ფლოტი შედგება 8 თვითმფრინავისაგან.